Vakbond vra burgers om saam teen rasse-uitsluiting te stapJohan Kruger, Dirk Hermann en Kalie Kriel tydens die mediakonferensie oor die Solidariteit Beweging se planne om ‘n massa-optog na die JSE en Sasol se hoofkantore op 25 Oktober te hou. Foto: Esté Meyer Jansen/Maroela Media. Die Solidariteit Beweging gaan op 25 Oktober ŉ massa-optog na die Johannesburgse aandelebeurs (JSE) en Sasol se hoofkantoor in Sandton hou. Die optog is ter ondersteuning van Sasol-werkers se staking teen die uitsluiting van wit mense uit ŉ personeelaandeleskema van Sasol en teen rasse-uitsluiting in die algemeen. Tydens die optog gaan hofstukke aan Sasol beteken word sodat Sasol se rasgebaseerde skema in die hof getoets kan word. “Dié protesaksie is groter as Sasol. Sasol het die simbool geword van ŉ gevoel van uitsluiting van mense in die algemeen. Ons gaan stap teen rasse-uitsluiting in die algemeen, soos uitsluiting uit skole, universiteite en uit politieke besluitneming. Mense is moeg daarvan om uitgesluit te word. Al wat ons vra, is normaliteit en gelyke burgerskap,” het Flip Buys, voorsitter van die Solidariteit Beweging, gesê. Die massa-optog volg op Sasol se besluit om wit werkers van die Khanyisa-personeelaandeleskema uit te sluit. Solidariteit se lede het sedert die begin van September uit protes teen Sasol se rasse-uitsluiting ŉ sloerstaking gevoer. Maroela Media het berig dat Sasol en Solidariteit onverrigter sake vroeër die maand uiteengegaan het nadat ŉ tweede ronde van konsiliasie by die Kommissie vir Versoening, Bemiddeling en Arbitrasie (KVBA) geen oplossing vir die voortslepende dispuut oor die saak opgelewer het nie. Dié vakbond het nou besluit om die dispuut na ŉ verdere vlak te voer en Sasol se rassebesluit in die hof te toets. “Solidariteit het besluit om die hof te nader sodat Suid-Afrika duidelikheid daaroor kan kry of wit werkers op ŉ absolute manier van aandeleskemas uitgesluit kan word. Ons het ook besluit om ŉ memorandum aan die JSE te oorhandig om ŉ duidelike boodskap aan alle maatskappye in Suid-Afrika te stuur dat dié soort rassediskriminasie nie aanvaarbaar is nie,” het Dirk Hermann, bestuurshoof van Solidariteit, in ŉ verklaring gesê. “Suid-Afrika het sy sin vir balans verloor. Die rol van die burgerlike samelewing is om balans te bring. Die regering ken die taal van protes. Een optog na Sandton praat harder as ’n boek vol goeie argumente. Ons het die argumente waarom rasse-uitsluiting nie geduld moet word nie en nou voeg ons die protes by,” het Kallie Kriel, uitvoerende hoof van AfriForum, gesê. ’n Konvooi busse en motors gaan om 08:00 die oggend vanaf die Voortrekkermonument in Pretoria vertrek. Mense uit ander rigtings kan om 10:00 veilig by die Rosebank Union Church bymekaarkom van waar busse hulle na Mushroom Park in Sandton gaan neem waar die optog om 11:00 gaan begin. “Dit is baie simbolies om in die hart van Suid-Afrika se plaaslike en internasionale hoofstad ’n optog te hou. “Sasol is aan die verkeerde kant van die rassedebat. Ná jare lange debatvoering het die regering, mynhuise, vakbonde en die gemeenskap in die Mynbouhandves ooreengekom dat alle werkers by personeelskemas ingesluit moet word. Sasol het besluit om die konsensus te verbreek. In plaas van ’n ooreenkoms dwing Sasol Solidariteit om hof toe te gaan. Dis jammer dat Sasol nie self die regte ding wil doen nie. “Al die nodige toestemming is verkry. Dié stap gaan in Solidariteit-styl wees – sterk, sonder om skaam te wees, maar ordelik en sonder om iets te breek. Dit gaan veilig wees; jy kan dus enige belanghebbende saambring,” het Hermann verder gesê.